વણેસા ગામના મકનભાઇ રતનભાઈ પટેલના ખેતરમાં કામ કરતાં મજૂરોને અજીબ પક્ષી નજરે પડતાં તેઓએ બારડોલીની ફ્રેન્ડસ ઓફ એનિમલની ટીમને જાણ કરતાં પ્રમુખ જતિન રાઠોડ સહિતની ટીમ સ્થળ પર પહોંચી હતી. અને તપાસ કરતાં આ પક્ષી સુરખાબ હોવાનું જણાયું હતું. થોડી ઇજા હોવાથી તેને બારડોલીના પશુ દવાખાને લઈ જવાયું હતું. જતિન રાઠોડના જણાવ્યા અનુસાર આ પક્ષી સાબરમતી નદી અને તાપી નદી તેમજ નળ સરોવર જેવા વિસ્તારોમાં જોવા મળે છે અને ખાસ કરીને તે શિયાળાની ઋતુમાં જ દેખા દે છે. જ્યારે પલસાણા વિસ્તારમાં આ પક્ષી જોવા મળવું ખૂબ જ દુર્લભ છે. હાલ આ પક્ષીની સારવાર કરી તેને સુરતના પ્રાણી સંગ્રહાલયમાં મોકલી આપવામાં આવ્યું હોવાનું જાણવા મળ્યું છે.